**VALDERØY BARNESKULE**

**HANDLINGSPLAN MOT MOBBING**

Ein skal ha ein gjennomgang på handlingsplanen mot mobbing på 1.foreldremøte om hausten i alle klassar.

**Kva er mobbing?**

Dersom nokon blir plaga gjentatte gongar over ein periode av nokon som er ute etter å påføre skade eller ubehag, kallast det MOBBING.

Mobbing eller plaging er psykisk og /eller fysisk vald mot eit offer, utført av enkeltpersonar eller grupper.

Mobbing føreset eit ujamt styrkeforhold mellom offer og plagar. Vanlegvis brukar vi ordet mobbing når episodane gjentek seg over tid. Hendingar som rammar ein elev ein einskild gong, kan likevel også ha karakter av mobbing.

**Mobbing kan skje på mange måtar:**

- ved fysiske overgrep (vald)

- ved utestenging med ord eller kroppen

- ved å seie ekle ting

- ved å gjere grimasar

- ved å skrive stygge ting om nokon på sosiale media.

- ved å legge ut bilete av andre elevar på sosiale media utan deira samtykke

**Digital mobbing eller nettmobbing er systematisk mobbing og erting som blir gjort ”online” via Internett eller mobil.**

<http://www.barnevakten.no/>

<http://mobbing.no/index.aspx>

<http://www.barneombudet.no/>

<http://www.ung.no/>

<http://saf.uis.no/forskning/mobbing/jentemobbing/>

[*http://saf.uis.no/publikasjoner/salgsliste/article29570-672.html*](http://saf.uis.no/publikasjoner/salgsliste/article29570-672.html)

Førebygging av digital mobbing er eit felles ansvar mellom skule og føresette.

**Lovgrunnlaget**

Opplæringslova § 9a-3. *Det psykososiale miljøet*

Skulen skal aktivt og systematisk arbeide for å fremje eit godt psykososialt miljø, der den enkelte elev kan oppleve tryggleik og sosial tilhøyring.

§ 9a-4. *Systematisk arbeid for å fremje helsa, miljøet og tryggleiken til elevane (internkontroll)*

Skuleleiinga har ansvaret for den daglege gjennomføringa av dette arbeidet som skal gjelde det fysiske så vel som det psykososiale miljøet.

**Målsetjing**

Alle elevar skal ha eit trygt klasse- og skulemiljø utan mobbing.

Vi skal få dette til ved:

* å arbeide med førebyggjande tiltak for å hindre at mobbing skjer på skulen og på skulevegen.
* å fremje trivsel, godt læringsmiljø og gode arbeidsvilkår for alle.
* å sette mobbing på dagsorden på ein langsiktig og systematisk måte.
* gi klare retningslinjer for korleis konkrete mobbesaker skal handsamast.

**Førebygging**

Dei fleste tiltaka som har med mobbing å gjere er først og fremst tenkt å verke førebyggande slik at mobbing ikkje skjer. Vi ved VBS skal:

* ha felles haldning som fortel barna at mobbing ikkje kan aksepterast
* vise respekt og toleranse for kvarandre
* leggje til rette for eit trygt og godt klassemiljø med god stemning i klassa
* orientere føresette om handlingsplanen
* signere kontrakt mot mobbing (skal takast fram kvart år)
* utøve god klasseleiing
* gjennomføre elevsamtalar
* gjennomføre utviklingssamtale (samtaleskjema der mobbing er eige punkt)
* jobbe for god kommunikasjon mellom heim/skule
* ha gode inspeksjonsrutiner
* gjennomføre trivselsundersøking/kartlegging med alle elevar (haust/vår)
* sjå til at vaksne alltid grip inn ved brot på ordensreglane
* gi elevane opplæring i bruk av internett, mellom anna ved bruk av «Forebyggande enhet Sunnmøre politidistrikt.»
* ha fadderordning for 1.klassingane
* ha eit aktivt elevråd
* øve på felles sosiale ferdigheiter på alle trinn

**Trivselsaktivitetar som forebyggjer mobbing:**

* leikepatruljen (LP)
* fargerik fotball (5.-7. trinn)
* Trivselsveke
* fellessamling på tvers av trinna
* leggje til rette for at foreldra gjennomfører haust- og vårgrupper
* nissefest 1.-4. trinn
* julebord for 5.-7. trinn
* karneval for 1. og 2. trinn

**Arbeidet mot mobbing er eit fellesansvar for foreldra og skulen.**

**Skal vi lukkast er det avgjerande å gripe inn så fort vi får mistanke**

**om at mobbing føregår.**

**Kva gjer eg dersom eg ser, høyrer om eller opplever mobbing?**

**Elevar:**

Eg har eit ansvar for å fortelje til ein vaksen dersom eg veit om mobbing i skulemiljøet.

**Foreldre:**

Dersom eg får vite at mitt eller andre sine barn mobbar eller vert mobba, tar eg kontakt med skulen. Denne meldinga kan gå til kontaktlærar, rektor eller til ein annan tilsett ved skulen. Denne melder alltid saka vidare til næraste overordna.

**Lærarar:**

Ved mistanke om mobbing skal eg observere, undersøke, innhente informasjon frå andre tilsette og loggføre mobbinga. Ved stadfesting av mobbing må eg ha samtale med mobbeoffer ,varsle rektor som set i gang vidare tiltak. Lærar skal lage ein aktivitetsplan med tiltak mot mobbing saman med leiinga.

**Andre tilsette:**

Fagarbeidarar/assistentar, miljøterapeutar, vernepleiarar og andre tilsette ved skulen har ansvar for å gripe inn og melde frå om sine mistankar om mobbing til kontaktlærar, avdelingsleiar eller rektor.

**Arbeid med konkrete mobbesaker:**

Alle meldingar om mobbesaker skal loggførast. Det skal vere dokumentasjon på hendingar, avtale med oppfølgingsplan, oppfølgingssamtalar, telefonsamtalar med føresette, møtereferat m.m.

**Slik arbeider vi:**

1. Avdelingsleiaren har hovudansvar for å følgje opp og syte for at «Handlingsplan mot mobbing» vert følgd. I saker der 2 avdelingar er involvert skal begge avdelingsleiarar involverast, men det er den som «eig» mobbaren som har hovudansvaret.
2. Mobbeoffer og mobbar(ar) har samtalar kvar for seg med lærar for å kartleggje kva som har skjedd. Læraren skal fungere som ein «sekretær» der ein noterar forklaringane. Ein må også spør mobbaren om kva den kan bidra med for å få slutt på mobbinga.
3. Føresette til både mobbeoffer og mobbar(ar) vert informert om saka. Skulen har eit spesielt ansvar for å sikre god kvalitet på dialogen mellom heim/skule.
4. Skulen må vurdere om andre instansar skal koblast inn (til dømes helsesøster, PPT eller ressursteamet i Ålesund)
5. Skulen lagar ein aktivitetsplan med tiltak mot mobbing.

Mobbeoffer og mobbar(ar) kan verte innkalla til konfrontasjonsmøte som skal følgjast etter ein fast mal. Kontaktlærar og den ansvarlege frå leiinga skal ta del i møtet.

1. Det kan lagast ein skriftleg avtale mellom mobbar(ar) og mobbeoffer med mål om at mobbinga tek slutt. Det skal kome fram i avtalen kva det skal arbeidast med og tidspunkt for neste evalueringsmøte, samt vidare framdrift. Avtalen skal visast til dei føresette. Det er viktig med jamn kontakt mellom skulen og dei føresette.
2. Avtalen skal følgjast opp på nytt etter fastsett tid for evaluering. Kontaktlærar vurderer frekvens for nye møte og vidare tiltak.
3. Når mobbaren ikkje er kjend må føresette og skule lage ein individuell plan for korleis ein skal handtere saka.
4. Skulen kan gjere seg nytte av «Konfliktrådet.»

|  |
| --- |
| **Valderøy barneskule skal reagere på kvart tilfelle av mobbing som blir oppdaga. Alle born har krav på å bli vist respekt og omsorg.**  **Hugs at vår innsats i kampen mot mobbing er av uvurderleg betydning for barna si framtid.** |